Πειραιάς, 8 Ιουνίου 2018

**ΕΠΕΙΓΟΥΣΑ ΑΝΑΚΟΙΝΩΣΗ**

 Ο Δικηγορικός Σύλλογος Πειραιά διοργανώνει επιμορφωτικά σεμινάρια για τον Κανονισμό (ΕΕ) 2016/679 «για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών» (GDPR).

 Τα σεμινάρια θα διεξαχθούν σε τρεις αυτοτελείς κύκλους. Σε κάθε κύκλο θα συμμετέχουν 50 Δικηγόροι. Ο κάθε κύκλος θα είναι εβδομαδιαίος, από Τρίτη έως και Σάββατο, βάσει του αναλυτικού προγράμματος που θα ανακοινωθεί κατά τις επόμενες ημέρες. Η έναρξη του πρώτου κύκλου θα πραγματοποιηθεί την Τρίτη, 19 Ιουνίου και θα διαρκέσει μέχρι και το Σάββατο, 23 Ιουνίου 2018.

 Τόπος διεξαγωγής των σεμιναρίων είναι η κεντρική αίθουσα εκδηλώσεων του Δικηγορικού Συλλόγου Πειραιά.

 Εισηγητές θα είναι νομικοί και τεχνικοί, συνεργάτες της Ελληνικής Αρχής Προστασίας Προσωπικών Δεδομένων, Πανεπιστημιακοί και Δικηγόροι.

 Κάθε συνάδελφος ο οποίος επιθυμεί να συμμετάσχει στο σεμινάριο μπορεί να δηλώσει συμμετοχή στην ηλεκτρονική διεύθυνση **"****dsp.secretary.gdpr@gmail.com**". Ως χρόνος έναρξης της υποβολής εκδήλωσης ενδιαφέροντος ορίζεται η **Δευτέρα, 11 Ιουνίου 2018 και από ώρα 21:00,** και για την συμμετοχή στα σεμινάρια θα τηρηθεί αυστηρά **σειρά χρονικής προτεραιότητας υποβολής εκδήλωσης ενδιαφέροντος.** Ηλεκτρονικά μηνύματα που θα σταλούν πριν την ανωτέρω ημέρα και ώρα δεν θα ληφθούν υπόψιν. Η αποστολή e-mail στην ανωτέρω διεύθυνση αποτελεί επίσης τον **μοναδικό έγκυρο τρόπο** για την εκδήλωση ενδιαφέροντος συμμετοχής στα σεμινάρια.

 Το κόστος του σεμιναρίου ορίζεται σε 220€ για κάθε Δικηγόρο. Ειδικά για τους νέους Δικηγόρους (έως 7 έτη) το κόστος συμμετοχής ορίζεται στο ποσό των 180€.

 Οι συνάδελφοι που θα συμμετάσχουν στα σεμινάρια βάσει της χρονικής προτεραιότητας εκδήλωσης ενδιαφέροντος θα ενημερωθούν με e-mail, με το οποίο θα τους υποδεικνύεται και τραπεζικός λογαριασμός του Συλλόγου στον οποίο θα πρέπει να καταθέσουν το ποσό των 50€, το αργότερο μέχρι την **Πέμπτη, 14 Ιουνίου 2018**. Η εξόφληση του υπόλοιπου ποσού θα πρέπει να πραγματοποιηθεί μέχρι την έναρξη του κύκλου σεμιναρίων, στον οποίο συμμετέχει ο συνάδελφος.

 Εάν κάποιος συνάδελφος που δήλωσε εγκαίρως συμμετοχή δεν μπορέσει να συμμετάσχει για προσωπικούς λόγους ή δεν καταβάλει την ανωτέρω προκαταβολή, θα αντικαθίσταται από τον πρώτο επιλαχόντα κατά την σειρά χρονικής προτεραιότητας εκδήλωσης ενδιαφέροντος για την συμμετοχή στα σεμινάρια.

 Για την συμμετοχή στα σεμινάρια θα χορηγηθεί βεβαίωση παρακολούθησης και σχετικό υλικό.

Για το Διοικητικό Συμβούλιο

Ο Πρόεδρος Ο Γεν. Γραμματέας

 Γιώργος Π. Σταματογιάννης Χρήστος Πλ. Ηλιάδης